大隋山
作者：王灼
朝代：宋

paragraphs: 天彭對峙闢兩門，群山左右爭駿奔。
金城中間作几案，大隋踞坐何其尊。
境勝地靈誰敢宅，古佛來自東家村。
結茅三間初未暇，一庵聊寄枯木根。
緇徒駢擁助薪水，王侯漸次迂華軒。
翫月峰深崇棟宇，瀑布巖冷清心魂。
至今西南推望剎，十世說法雲仍孫。
病夫垂老寡所嗜，獨於要妙欲細論。
當時戲出隨他語，坐斷報化轉乾坤。
邇來衲子多異解，白玉面上加瘢痕。
山蔬煮餅姑恣飽，雲氣漠漠連黄昏。
空堂附火耿不寐，聽徹猿鳥迎朝暾。